Publication: Magyar Közlöny
Issue: MK-2000-132 (Year: 2000, Number: 132)
Era: 1990-2004
Section: A Magyar Köztársaság 2001. és 2002. évi költségvetéséről szóló 2000. évi CXXXIII. törvény 109. §-a (1) bekezdésének b) pontjában kapott felhatalmazás alapján, a
Paragraph Index: 1539

(1) Az 1. § (2) bekezdésének a) pontja esetében a költségvetési előirányzat a bányavagyon-hasznosító részvénytársaságok kötelezettségeinek vagyonértékesítésből nem fedezett hányadát finanszírozza. A támogatás folyósítására havi ütemezéssel, a Szénbányászati Szerkezetátalakítási Központ (a továbbiakban: SZÉSZEK) által a Pénzügyminisztériumnak (a továbbiakban: PM) — a Gazdasági Minisztérium (a továbbiakban: GM) egyidejű tájékoztatása mellett — a tárgyhó 3-áig megküldött likviditási terve alapján kerül sor. A likviditási tervben a bányavagyon-hasznosító részvénytársaságok kötelezettségének teljesítésénél pénzügyi forrásként először az adott időszakban a vagyonértékesítésből származó bevételt kell előirányozni. A PM az Adó- és Pénzügyi Ellenőrzési Hivatal (a továbbiakban: APEH) felé a támogatás folyósításáról a SZÉSZEK — a GM egyidejű tájékoztatása melletti — kezdeményezése alapján intézkedik a bányavagyon-hasznosító részvénytársaságok részére. A támogatás jogcímenkénti felhasználásáról a SZÉSZEK havonta — a tárgyhót követő hónapban — tájékoztatást ad a GM-nek és a PM-nek.

Source: https://magyarkozlony.hu/hivatalos-lapok/78b02323a5f2405af47ec749bd8e479feb5f5231/dokumentumok/e94550d6d25d6a0f26cc5bb6e672e9d44fa616ec/letoltes